Flere faktorer er med på å avgjøre en persons velvære. Kahneman og Dieners studie viser at faktorer som er avgjørende for velvære avhenger av om velvære defineres som positiv affekt i hverdagen eller som generell tilfredshet ved livet. Determinanter for velvære brukt i studien er generelle omstendigheter i folks liv (som ekteskap, status, lønn, alder) og hvordan man tilbringer sin tid. En annen viktig determinant for velvære er genetisk påvirkede personlighetstrekk eller egenskaper (Lykken, 1999) og er ikke fokusert på i denne studien. I studien skilles det mellom det å være tilfreds med livet og det å være glad. Korrelasjonen mellom livsomstendigheter og lykkelighet er positiv, men mye mindre enn korrelasjonen mellom livsomstendigheter og tilfredshet. Kahneman et al. forventet å finne store forskjeller mellom determinantene for tilfredshet og opplevd lykkelighet i de to byene, men resultatene var forbausende like. Det konkluderes med at den grunnleggende strukturen av velvære er det samme for kvinner i begge byene, men innholdet (det som bidrar til lykkelighet) er forskjellig. Ifølge Matlin og Stang (1978) kan velvære fungere som en selvoppfyllende profeti. De mente at mennesker påvirkes av det såkalte Pollyanna-prinsippet, som innebærer at individer med en positiv holdning til livet vurderer nøytral eller tvetydig stimulus som positivt, og omvendt. Weitz påviste at mennesker som var misfornøyde med jobben sin også vurderte nøytrale hverdagshendelser som negative.